《和新成都知府邓润甫温伯内翰道中见寄》
宋代·冯山

画舸秋离峡，长江水齧堤。郡楼高送别，客袂掺分睽。

前后声难高，升沉分不齐。私心常有待，得意幸相携。

千里闻鸣凤，三年倦割鸡。一哀缠性命，万事错端倪。

英俊联翩起，清华直上跻。平生依笔砚，俛首失锄犁。

同嗜餐秋菊，忘言病夏畦。精粗分玉石，去住即云泥。

近列多鸳鹭，谁人享駃騠。徊翔趋凤阁，隐约驾鸡栖。

训诰资温润，衣冠出品题。风流清宪府，威望肃朝闺。

戏彩江湖乐，观涛岁月稽。还朝垂拱北，易帅华阳西。

旧德倾中外，欢谣浃庶黎。忽闻旌棨近，顿解簿书迷。

一笑何胜喜，高谈为少低。长篇追杜老，馀论及曹溪。

把酒听新阕，寻山傍小蹊。攲斜行叠嶂，空旷上危梯。

拾掇留樽俎，萧疏愧糗藜。故人难会遇，壮士合悲啼。

物理纷无定，年华去可悽。王师行解甲，盟府重盘圭。

剑外声文铎，关中息战鼙。时清数相见，宁望胯金犀。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。